ໃນລະຫວ່າງວັນທີ 05-16 ສິງຫາ 2015 ສະຖາບັນພັດທະນາການບໍລິຫານການສຶກສາກະຊວງສຶກສາ ທິການ ແລະ ກິລາ ໄດ້ຈັດກອງປະຊຸມຝຶກອົບຮົມວຽກງານບໍລິຫານການສຶກສາໃຫ້ແກ່ຜູ້ອຳນວຍການໂຮງຮຽນມັດທະຍົມສຶກສາ ບ້ານເປົ້າໝາຍ 3 ສ້າງ 6 ແຂວງພາກເໜືອ ທີ່ ພະແນກສຶກສາທິການ ແລະ ກິລາ ແຂວງຫຼວງພະບາງ ໂດຍການເປັນຄະນະປະທານຂອງ ທ່ານ ຄູນມີ ພົມມະນິມິດ ຜູ້ອໍານວຍສະຖາບັນພັດທະນາການບໍລິຫານການສຶກສາ, ມີນັກສຳມະນາກອນເຂົ້າຮ່ວມທັງໝົດ 27 ທ່ານ, ຍິງ 01 ທ່ານ.
ຈຸດປະສົງການຝຶກອົບຮົມໃນຄັ້ງນີ້ແມ່ນເພື່ອສ້າງຄວາມເຂັ້ມແຂງໃຫ້ແກ່ຜູ້ອຳນວຍການໂຮງຮຽນມັດທະຍົມສຶກສາກ່ຽວກັບການບໍລິຫານການຄຸ້ມຄອງໂຮງຮຽນ ແລະ ໄດ້ເນັ້ນໜັກໃສ່ການຍົກລະດັບຄວາມຮູ້-ຄວາມສາມາດ, ທາງດ້ານແນວທາງນະໂຍບາຍ, ທັກສະໃນການບໍລິຫານໂຮງຮຽນ, ການຄຸ້ມຄອງວິຊາການ, ການຄຸ້ມຄອງການເງິນ ແລະ ຊັບສິນຂອງໂຮງຮຽນ, ການວາງແຜນພັດທະນາໂຮງຮຽນ ແລະ ແບບແຜນການນໍາພາໃຫ້ມີປະສິດທິພາບ ແລະ ປະສິດທິຜົນສູງຂື້ນກ່ວາເກົ່າ, ເພື່ອເຮັດໃຫ້ໂຮງຮຽນມັດທະຍົມໃນບ້ານເປົ້າໝາຍ 3 ສ້າງກາຍເປັນໂຮງຮຽນແບບຢ່າງ ແລະ ມີຄວາມເຂັ້ມແຂງຮອບດ້ານ.
ເນື້ອໃນບົດຮຽນທີ່ນໍາເອົາມາຝຶກອົບຮົມໃຫ້ແກ່ຜູ້ເຂົ້າຮ່ວມກອງປະຊຸມໃນຄັ້ງນີ້ ປະກອບມີ 11 ວິຊາດັ່ງນີ້:
- ນະໂຍບາຍການສຶກສາຂອງພັກ-ລັດຖະບານ ສປປລ
- ຫຼັກການບໍລິຫານ ແລະການບໍລິຫານທີມງານ
- ອົງການ ແລະ ການພັດທະນາອົງການ
- ການຄຸ້ມຄອງເອກະສານ
- ການຄຸ້ມຄອງໂຮງຮຽນ
- ພາວະຜູ້ນຳ
- ການຄຸ້ມຄອງວິຊາການ
- ການປະກັນຄຸນນພາບການສຶກສາຊັ້ນມັດທະຍົມ
- ການວາງແຜນພັດທະນາໂຮງຮຽນ
- ການຄຸ້ມຄອງການເງິນ/ຊັບສິນຂອງໂຮງຮຽນ
- ຍຸດທະສາດກິລາລາວ
ຈາກການຕິດຕາມ ແລະ ຕີລາຄາຜົນຂອງການປະເມີນເຫັນວ່າການຝຶກອົບຮົມໃນຄັ້ງນີ້ແມ່ນຢູ່ໃນລະດັບດີ ແລະ ຄາດວ່ານັກສຳມະນາກອນຈະສາມາດນຳເອົາຄວາມຮູ້ ແລະບົດຮຽນຈາກການຝຶກອົບຮົມໃນຄັ້ງນີ້ໄປໝູນໃຊ້ເຂົ້າໃນການປະຕິບັດໜ້າທີ່ວຽກງານຂອງຕົນໃຫ້ມີປະສິດທິພາບ ແລະ ປະສິທິຜົນຂຶ້ນກວ່າເກົ່າ.